Hokeji në akull bëhet sport popullor në Kinë
Në sezonin 2010-2011 kishte 25 ekipe me rreth 300-350 lojtarë
Në një lagje të ndërtuar rishtazi, në pjesën veriperëndimore të Pekinit, në katin e katërt të një kompleksi tregtar masiv, ndodhet një nga pistat më të reja të akullit. Ai është gjithashtu vend i kampeve të hokejit në akull, që ekipi i qytetit, “Flying Tigers”, organizoi muajin e kaluar për lojtarë të talentuar të moshës shtatë deri 14 vjeç. Kevin Masters ka ardhur nga Kanadaja për të ndihmuar në këtë kamp. Prindërit janë gjithmonë afër duke brohoritur për fëmijët e tyre dhe duke u siguruar që patinat e fëmijëve janë të lidhura siç duhet dhe që asnjë pjesë e pajisjeve të mos humbasë. Djali tetë-vjeçar i Zhou Jianwei luan si portier. Zhou thotë se në Kinë, ku shumë familje kanë vetëm një fëmijë, djali i tij po mëson më shumë se një lloj sporti. Cao Zhennan thotë se synimi i saj nuk është që i biri i saj të luajë në ekipin kombëtar ose në nivel të lartë. Ajo shpreson që sporti do ta kalitë djalin e saj dhe loja me shokët të jetë kënaqësi për të kur ai të rritet. 11-vjeçari Charlie, thotë se interesimin për të luajtur hokej në akull e mori nga shoku i tij Abiyasi një vit e gjysmë më parë. Charlie thotë se sporti ka përfitime të tjera përveç se e mban larg lojrave kompjuterike. Nëpër qytet, në një tjetër kompleks i madh tregtar, ka një tjetër shesh patinazhi në katin e shtatë të ndërtesës. Trajneri i klubit “Imperial” të Pekinit, Mark Simon thotë se hokeji mbi akull ka filluar të rritet gjatë viteve të fundit. Sa i përket qyteteve aziatike, trajneri Simon thotë se Pekini është më i pasur me katër fusha akulli dhe se është duke ndihmuar në rritjen e këtij sporti në këtë qytet të madh me popullsi prej 20 milionë banorësh. Lane Moore, një tjetër trajner që po ndihmon në kampin e ekipit Flying Tigers, thotë se hokeji mbi akull në Pekin është në hapat e parë të zhvillimit. Ai thotë se ndërsa është disi e pazakontë që pista e akullit të ndodhet në një kompleks tregëtar, kjo do të ndikojë në shtimin e publicitetit të hokejit, qoftë edhe nga vizitorët kuriozë që kalojnë aty pranë.